als_Latn dik_Latn sag_Latn
Armando Vajushi, Alban Meha, Valdet Rama, Ergys Kaçe, Shkëlzen Gashi, Rei Manaj dhe, së fundmi, Amir Abrashi. Një listë e gjatë, me disa nga këto futbollistë që nuk luajnë më me kombëtaren, si Vajushi, Rama dhe Meha, ndërsa të tjerë si Kaçe dhe Gashi janë përkohësisht jashtë, por ndoshta nuk do të jenë më në vazhdim, të paktën sa të jetë në stolin e Shqipërisë trajneri italian. Së fundmi, përpara disa kohësh, në këtë listë “të zezë”desh përfundoi edhe Rei Manaj, i cili vetëm sa u dërgua te U-21 i Shqipërisë, por rrezikon që të jetë pjesë e “persekutimit”edhe Amir Abrashi. Në dy ndeshjet e fundit, lojtari i Frajburgut, ai që u përzgjodh në formacionin e javës në Bundesligë (përpara se të vinte në grumbullim), nuk është aktivizuar aspak dhe ka qëndruar si spektator pa pagesë në stol. Italiani ka preferuar të tjerë titullarë, ndërsa pikërisht ndër lojtarët me më shumë përvojë nuk është marrë në konsideratë, qoftë edhe për aktivizim në pjesën e dytë, atëherë kur Izraeli na “mbyti”, pasi ishte në epërsi numerike dhe të paktën duhej të luftonim, për të evituar rastet pa fund për shënim të kundërshtarit.
Zanafilla e “konfliktit” – Sipas asaj që ka arritur të zbulojë gazeta e Tiranës “Sport Ekspres”, gjithçka lidhet me kodin “De Biazi”, që përpara nisjes për në Francë, në Europian, e nënvizoi duke ngritur edhe zërin në konferencë: “Me mua luajnë dhe vijnë ata lojtarë që edhe kur janë në stol buzëqeshin, ashtu sikurse edhe zëvendësohen”. Pikërisht kjo e dyta ishte fatale për Abrashin, që në sfidën Lihtenshtejn-Shqipëri, teksa u ndërrua në pushimin e ndeshjes, doli i mërzitur dhe duke turfulluar. Kjo nuk i pëlqeu aspak trajnerit italian, i cili vazhdon t’i mbajë mëri, duke e grumbulluar, por duke mos e aktivizuar. Në fakt, Abrashi është ndër lojtarët me më shumë përvojë në kombëtare dhe një lënie jashtë e tij do të ishte një polemikë e madhe dhe mund të sillte përçarje në grup, sidomos tani që situata është delikate...
als_Latn als_Latn